Document ID: 32000R0643

Kommissionens forordning (EF) nr. 643/2000
af 28. marts 2000
om de nærmere regler for anvendelsen af euroen i forbindelse med strukturfondenes budgetmæssige gennemførelse
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 33 og artikel 53, stk. 2, og
ud fra følgende betragtninger:
(1) Artikel 33 i forordning (EF) nr. 1260/1999 fastsætter, at inden for strukturfondsområdet skal beløb i forbindelse med beslutninger om støtte fra fondene til interventioner samt Kommissionens forpligtelser og betalinger udtrykkes og udbetales i euro efter nærmere regler, som Kommissionen skal vedtage.
(2) For de medlemsstater, hvis valuta er euroen, er omregningskursen mellem euroen og medlemsstaternes valutaer de uigenkaldeligt fastlåste kurser, som er fastsat ved Rådets forordning (EF) nr. 2866/98(2). For de medlemsstater, hvis valuta ikke er euroen, er omregningskursen i henhold til artikel 1 i Kommissionens forordning (Euratom, EKSF, EF) nr. 3418/93 af 9. december 1993 om gennemførelsesbestemmelser til visse bestemmelser i finansforordningen af 21. december 1977(3), senest ændret ved afgørelse 1999/537/EF, EKSF, Euratom(4), månedskurserne for euro beregnet på grundlag af kurserne den næstsidste hverdag i måneden forud for den måned, hvor kurserne fastsættes. Disse kurser offentliggøres i De Europæiske Fællesskabers Tidende, C-udgaven.
(3) I henhold til overgangsbestemmelserne i artikel 52, stk. 1, i forordning (EF) nr. 1260/1999 er det for interventioner, der er godkendt på basis af Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(5), senest ændret ved forordning (EF) nr. 3193/94(6), vigtigt at bibeholde bestemmelserne vedrørende betalinger i Kommissionens forordning (EØF) nr. 1866/90 af 2. juli 1990 om bestemmelser vedrørende anvendelsen af ecu ved strukturfondenes budgetmæssige gennemførelse(7), senest ændret ved forordning (EF) nr. 2745/94(8).
(4) Det i traktatens artikel 147 omhandlede udvalg, Komitéen for Landbrugsstrukturerne og Udviklingen af Landdistrikterne og Komitéen for Fiskeri og Akvakultur er blevet hørt om denne forordning.
(5) Foranstaltningerne i denne forordning er i overensstemmelse med udtalelsen fra Udvalget for Udvikling og Omstilling af Regionerne -
UDSTEDT FØLGENDE FORORDNING:
Artikel 1
Fremlæggelse af planer, ansøgninger om støtte fra fondene til interventioner og årlige og endelige gennemførelsesrapporter
1. De udviklingsplaner, finansieringsplaner for støtteansøgninger og programtillæg samt årlige og endelige gennemførelsesrapporter, der er omhandlet i forordning (EF) nr. 1260/1999, fremlægges af Kommissionen i euro.
2. I de årlige og endelige gennemførelsesrapporter skal beløbene i euro i udgiftsopgørelserne svare til beløb i euro, som disse fremkommer ved anvendelse af artikel 2.
Artikel 2
Betalinger
1. Udgiftsopgørelser til brug for anmodninger om betaling, som er attesteret af betalingsmyndigheden i henhold til bestemmelserne i artikel 32, stk. 3, i forordning (EF) nr. 1260/1999, fremlægges af Kommissionen i euro.
2. De medlemsstater, hvis valuta ikke er euroen på datoen for betalingsanmodningen, omregner de i national valuta afholdte udgiftsbeløb til euro ved brug af omregningskursen den næstsidste hverdag i Kommissionen i måneden forud for den måned, hvori disse udgifter er blevet bogført af den betalingsmyndighed, der er ansvarlig for den pågældende intervention.
3. Når euroen bliver en medlemsstats valuta, finder den i foregående stykke fastsatte omregningsmetode fortsat anvendelse for alle udgifter, der er blevet bogført af betalingsmyndigheden inden ikrafttrædelsesdatoen for den faste omregningskurs mellem den pågældende nationale valuta og euroen.
Artikel 3
Ophævelse
Forordning (EØF) nr. 1866/90 ophæves, uden at dette berører overgangsbestemmelserne i artikel 52 i forordning (EF) nr. 1260/1999.
Artikel 4
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. marts 2000.

Labels: 2
19
5
12
15